חוק הפחתת הגירעון והגבלת ההוצאה התקציבית (תיקון מס' 16), התשע"ז-2016
הצעת חוק ממשלתית, הכנסת ה-20
פורסם: ספר החוקים, חוברת 2588, עמ' 34, 2016-12-19T00:00:00+02:00
חוק הפחתת הגירעון והגבלת ההוצאה התקציבית (תיקון מס' 16), התשע"ז-2016 (להלן - התיקון), התקבל בקריאה השנייה והשלישית ביום י''ב בכסלו התשע"ז (21 בדצמבר 2016). התיקון שינה את תוואי הפחתת הגירעון הקבוע החוק הפחתת הגירעון והגבלת ההוצאה התקציבית, התשנ"ב-1992, כך שתקרת הגירעון בשנת 2017 תעמוד של 2.9% (במקום 2.5% הקבועים בחוק היום), ובשנת 2023 ואילך תעמוד על 1.5% (במקום 1.5% משנת 2021 כפי שקבוע כיום). כמו כן, כלל ההצמדה לסכום ההוצאה הממשלתית, שונה כך שבמקום הצמדה למדד המחירים לצרכן שמפרסמת הלשכה המרכזית לסטטיסטיקה תעשה הצמדה לממוצע שיעורי השינוי של מדד המחירים לצרכן שפרסמה הלשכה המרכזית לסטטיסטיקה בשלוש השנים שקדמו לשנה הקודמת לאותה שנת תקציב. בנוסף, בתיקון נקבעו הוראות שעה לשנים 2017 עד 2020 ביחס להגדלת סכום ההוצאה הממשלתית באותם השנים, כך שבשנת 2017 הממשלה תהיה רשאית להגדיל את סכום ההוצאה הממשלתית בשיעור נוסף שלא יעלה על 2.4% ביחס לסכום ההוצאה הממשלתית בשנת 2016, ובשנת 2020 בשיעור נוסף שלא יעלה על 0.7%.